»Studier viser, at dommere har tendens til at straffe folk fra arbejderklassen både oftere og hårdere end bedre stillede borgere. Det sker i endnu højere grad, hvis den, der står foran dommeren, oven i købet tilhører en minoritetsgruppe. At tilføje en lovbefalet uretfærdighed til den uretfærdighed, der allerede bliver udøvet i retssystemet i dag, er forfærdeligt for et demokrati«.

Sådan siger den kendte franske antropolog Didier Fassin med reference til den ghettopakke, som et stort flertal af partierne bakkede op om i forsommeren, og som nu skal behandles i Folketinget. En pakke, der både introducerer særlige pligter for indbyggerne i de af landets boligområder, som regeringen definerer som ghetto-områder, men som også vil give politidirektøren mulighed for at indføre såkaldte »skærpede straf-zoner«. Begår man en forbrydelse i en af disse zoner, vil man udsætte sig selv for en eventuelt hårdere straf, end hvis man begår den et andet sted i landet.

Fassin har igennem en årrække beskæftiget sig med retssystem og politivæsen i USA og Frankrig og advarer mod lovgivning, der stigmatiserer allerede udsatte grupper uden at tage fat på de underliggende sociale problemer.